SET ปิดร่วง 14 จุด ตามตปท. ผิดหวังยารักษา “โควิด”-สัปดาห์หน้าจับตา SCC-PTTEP ประกาศงบฯ
SET ปิดร่วง 14 จุด ตามตปท. ผิดหวังยารักษา “โควิด”-สัปดาห์หน้าจับตา SCC-PTTEP ประกาศงบฯ โดยดัชนีตลาดหุ้นไทย ปิดวันนี้ที่ระดับ 1,258.78 จุด ลดลง 13.75 จุด (-1.08%) มูลค่าการซื้อขาย 68,704.56 ล้านบาท
24 เม.ย. 2563

ผู้สื่อข่าวรายงานว่า ดัชนีตลาดหุ้นไทย ปิดวันนี้ที่ระดับ 1,258.78 จุด ลดลง 13.75 จุด (-1.08%) มูลค่าการซื้อขาย 68,704.56 ล้านบาท
10 หุ้นกดดัชนีวันนี้

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยวันนี้ปรับตัวลงในทิศทางเดียวกับตลาดต่างประเทศ โดยตลาดหุ้นในภูมิภาคเอเชียต่างติดลบ เช่นเดียวกับตลาดในยุโรปที่เทรดบ่ายนี้ก็ติดลบราว 1.5-1.7% แม้แต่ดาวโจนส์ฟิวเจอร์สและราคาน้ำมันฟิวเจอร์สในช่วงบ่ายนี้ต่างก็ติดลบกัน หลังจากที่ผิดหวังยา remdesivir ของ Gilead Sciences ไม่มีประสิทธิภาพในการรักษาโรคโควิด-19
นอกจากนี้ ตลาดบ้านเราก็ยังมีความเสี่ยงจากการลุ้นการผ่อนคลายล็อกดาวน์ด้วย ซึ่งอะไรที่จะยังไม่ผ่อนปรนก็จะถูกขายก่อน และในแง่ปัจจัยพื้นฐานและทางเทคนิคของตลาดถือว่าไม่ถูกแล้ว ซึ่งเป็นผลจากแรงซื้อเข้าต่อเนื่องจากนักลงทุนรายย่อยและกองทุนในประเทศที่เป็นผู้ซื้อมาโดยตลอดในช่วงที่ผ่านมา
อย่างไรก็ดี สัปดาห์หน้าให้ติดตามการทยอยประกาศผลประกอบการของบริษัทจดทะเบียน ซึ่งสัปดาห์หน้าก็จะมี SCC, PTTEP เป็นต้น ส่วนปัจจัยนอกประเทศก็ให้ติดตามตัวเลข GDP ของสหรัฐฯ และยุโรป รวมถึงติดตามการประชุมของหลายธนาคารกลาง ทั้งธนาคารกลางญี่ปุ่น (BOJ), ธนาคารกลางยุโรป (ECB) และธนาคารกลางสหรัฐ (เฟด)
แนวโน้มการลงทุนในสัปดาห์หน้า นายถนอมศักดิ์ กล่าวว่า ทิศทางตลาดขึ้นอยู่กับการผ่อนคลายล็อกดาวน์จะเป็นไปอย่างที่คาดไว้หรือไม่ ซึ่งถ้าไม่ผิดจากที่คิดไว้ตลาดก็มีโอกาสไปต่อ แต่ถ้าไม่ใช่ก็ปรับลง
พร้อมให้แนวรับ 1,220-1,240 จุด ส่วนแนวต้าน 1,300-1,316 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
BAM มูลค่าการซื้อขาย 9,141.32 ล้านบาท ปิดที่ 23.40 บาท ลดลง 0.60 บาท
PTT มูลค่าการซื้อขาย 4,194.28 ล้านบาท ปิดที่ 34.00 บาท เพิ่มขึ้น 0.25 บาท
PTTEP มูลค่าการซื้อขาย 3,030.88 ล้านบาท ปิดที่ 76.25 บาท เพิ่มขึ้น  0.25 บาท
GULF มูลค่าการซื้อขาย 2,429.01 ล้านบาท ปิดที่ 38.00 บาท ลดลง 1.25 บาท
GPSC มูลค่าการซื้อขาย 2,266.63 ล้านบาท ปิดที่ 69.25 บาท ลดลง 3.00 บาท
ตลาดหุ้นเอเชีย
